ET Euroopa Liidu Teataja L 132/95

KOMISJONI MÄÄRUS (EL) 2016/805,

20. mai 2016,

millega muudetakse Euroopa Parlamendi ja nõukogu määruse (EÜ) nr 396/2005 IV lisa seoses Streptomyces K61 (varem S. griseoviridis), Candida oleophila O-tüve, FEN 560 (lambaläätse seemnetest jahvatatud pulber), metüüldekanaadi (CAS 110-42-9), metüüloktanaadi (CAS 111-11-5) ja terpenoidide seguga QRD 460

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1,

ning arvestades järgmist:

(1) Streptomyces K61 (varem S. griseoviridis), Candida oleophila O-tüve, FEN 560 (lambaläätse seemnetest jahvatatud pulber) ja terpenoidide segu QRD 460 suhtes ei ole kehtestatud konkreetseid jääkide piirnorme. Kuna neid aineid ei ole loetletud määruse (EÜ) nr 396/2005 IV lisas, tuleb nende ainete puhul kohaldada vaikeväärtust 0,01 mg/kg, mis on sätestatud kõnealuse määruse artikli 18 lõike 1 punktis b. Metüüldekanaat (CAS 110-42-9) ja metüüloktanaat (CAS 111-11-5) kuuluvad rühma rasvhapped C7–C20, mis on kantud määruse (EÜ) nr 396/2005 IV lisasse.

(2) FEN 560 (lambaläätse seemnetest jahvatatud pulber) puhul jõudis Euroopa Toiduohutusamet (edaspidi „toiduohutusamet“) järeldusele, (2) et selle aine lisamine määruse (EÜ) nr 396/2005 IV lisasse on asjakohane.

(3) Terpenoidide segu QRD 460 puhul jõudis toiduohutusamet järeldusele, (3) et selle aine lisamine määruse (EÜ) nr 396/2005 IV lisasse on asjakohane.

(4) Streptomyces K61 (varem S. griseoviridis) (4) puhul ei saanud toiduohutusamet teha järeldust ohu kohta toidu kaudu omastamisel, kuna teave ei olnud täies ulatuses kättesaadav ja riskijuhtijatel tuli asjaolusid täiendavalt kaaluda. Kõnealust täiendavat kaalutlust on kajastatud läbivaatamisaruandes, (5) milles jõuti järeldusele, et kõnealuse aine metaboliitidest tulenev oht inimestele on minimaalne. Seepärast on asjakohane kanda kõnealune aine määruse (EÜ) nr 396/2005 IV lisasse.

(5) Candida oleophila O-tüve (6) puhul ei saanud toiduohutusamet teha järeldust ohu kohta toidu kaudu omastamisel, kuna teave ei olnud täies ulatuses kättesaadav ja riskijuhtijatel tuli asjaolusid täiendavalt kaaluda. Kõnealust täiendavat kaalutlust on kajastatud läbivaatamisaruandes, (7) milles jõuti järeldusele, et kõnealuse aine metaboliitidest tulenev oht inimestele on minimaalne. Seepärast on asjakohane kanda kõnealune aine määruse (EÜ) nr 396/2005 IV lisasse.

(6) Metüüldekanaat (CAS 110-42-9) kanti nõukogu direktiivi 91/414/EMÜ (8) I lisasse komisjoni direktiiviga 2008/127/EÜ (9) ning loetakse Euroopa Parlamendi ja nõukogu määruse (EÜ) nr 1107/2009 (10) alusel heakskiidetuks. Kõnealuse aine puhul ei ole olulisi lisandeid kindlaks tehtud. Lisaks on metüüldekanaadiga loodusliku kokkupuute määr palju suurem kui see, mis on seotud kõnealuse aine kasutamisega taimekaitsevahendina. Seepärast on asjakohane jätta see aine määruse (EÜ) nr 396/2005 IV lisasse, kuid läbipaistvuse tagamiseks eraldi rühmast rasvhapped C7–C20.

(7) Metüüloktanaat (CAS 111-11-5) kanti direktiivi 91/414/EMÜ I lisasse direktiiviga 2008/127/EÜ ning loetakse määruse (EÜ) nr 1107/2009 alusel heakskiidetuks. Kõnealuse aine puhul ei ole olulisi lisandeid kindlaks tehtud. Lisaks on metüüloktanaadiga loodusliku kokkupuute määr palju suurem kui see, mis on seotud kõnealuse aine kasutamisega taimekaitsevahendina. Seepärast on asjakohane jätta see aine määruse (EÜ) nr 396/2005 IV lisasse, kuid läbipaistvuse tagamiseks eraldi rühmast rasvhapped C7–C20.

(8) Seepärast tuleks määrust (EÜ) nr 396/2005 vastavalt muuta.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 IV lisasse lisatakse tähestikulises järjekorras järgmised kanded: „Streptomyces K61 (varem S. griseoviridis)“, „Candida oleophila O-tüvi“, „FEN 560 (lambaläätse seemnetest jahvatatud pulber)“, „metüüldekanaat (CAS 110-42-9)“, „metüüloktanaat (CAS 111-11-5)“ ja „terpenoidide segu QRD 460“.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 20. mai 2016 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet; Conclusion on the peer review of the pesticide risk assessment of the active substance fenugreek seed powder (FEN 560) („Järeldused toimeaine lambaläätse seemnetest jahvatatud pulbri (FEN 560) pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2010; 8(3): 1448, 50 lk.

(3) Euroopa Toiduohutusamet, 2014. Conclusion on the peer review of the pesticide risk assessment of the active substance terpenoid blend QRD-460 („Järeldused toimeaine terpenoidide segu QRD 460 pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2014;12(10):3816, 41 lk.

(4) Euroopa Toiduohutusamet; Conclusion on the peer review of the pesticide risk assessment of the active substance Streptomyces K61 (formerly Streptomyces griseoviridis) („Järeldused toimeaine Streptomyces K61 (varem Streptomyces griseoviridis pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2013;11(1):3061, 40 lk.

(5) Toimeainet Streptomyces K61 (varem Streptomyces griseoviridis) käsitlev läbivaatamisaruanne, mille koostas alaline toiduahela ja loomatervishoiu komitee 11. juuli 2008. aasta koosolekul lähtuvalt eesmärgist kanda Streptomyces K61 (varem Streptomyces griseoviridis) direktiivi 91/414/EMÜ I lisasse. SANCO/1865/08 – rev. 5, 11. juuli 2014.

(6) Euroopa Toiduohutusamet; Conclusion on the peer review of the pesticide risk assessment of the active substance Candida oleophila strain O („Järeldused toimeaine Candida oleophila O-tüve pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2012;10(11):2944, 27 lk.

(7) Toimeaine Candida oleophila O-tüve käsitlev läbivaatamisaruanne, mille koostas alaline toiduahela ja loomatervishoiu komitee 15. märtsi 2013. aasta koosolekul lähtuvalt eesmärgist kanda Candida oleophila O-tüvi määruse (EÜ) 1107/2009 I lisasse. SANCO/10395/2013 – rev. 1, 15. märts 2014.

(8) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(9) Komisjoni 18. detsembri 2008. aasta direktiiv 2008/127/EÜ, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).

(10) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).